असार २४, काठमाडौं । नेपाल राष्ट्र बैङ्कले जारी गर्ने तयारी गरेको मौद्रिक नीतिमा पूँजीबजारलाई सम्बोधन गर्ने खालका विविध माग समेट्न आग्रह गर्दै नेपाल पूँजीबजार लगानीकर्ता संघले आइतबार एमालेका बरिष्ट नेता माधव कुमार नेपालसँग भेटघाट गरेका छन् । संघकी उपाध्यक्ष राधा पोखरेलको नेतृत्वमा विहान भएको भेटघाटमा शेयर धितो कर्जा ८० प्रतिशत पुर्‍याउनुपर्ने, शेयर धितो कर्जाको ब्याज घटाएर ९ प्रतिशत गरिनुपर्ने, बैङ्कहरुलाई ब्रोकर लाइसेन्स दिनुपर्ने, घाटामा पनि कर तिर्नुपर्ने निर्णय खारेज गर्नुपर्ने , अर्थमन्त्रि खतिवडाको शेयर बजारप्रतिको धारणा परिवर्तन गर्दै शेयर बजारप्रति सकारात्मक सन्देश दिने खालका विचार प्रस्तुन गर्नुपर्ने , गैर आवासिय नेपाली लगानीकर्ताहरुलाई पूँजीबजारमा भित्र्याउन पहल गर्नुपर्ने, अनलाईन प्रणाली समयमै ल्याउनुपर्ने लगायतका माग नेता नेपाल समक्ष राखेका छन् ।
संघकी उपाध्यक्ष राधा पोखरलेका अनुसार वरिष्ठ नेता नेपालले पनि यस विषयमा सकारात्मक धारणा राखेको जानकारी दिएकी छिन् । भेटका क्रममा नेता नेपालले मौद्रिक नीतिमा राख्न सकिने विषयलाई प्राथमिकता साथ समेट्ने प्रतिक्रिया दिएको पोखरेलको भनाई छ ।